DECRETO 17/2002, do 1 de febreiro, polo que se crea a estructura orgánica da Secretaría Xeral para as Relacións cos Medios Informativos.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — I. DISPOSICIÓNS XERAIS — 08/02/2002

O Decreto 309/2001, do 17 de decembro, determinou os centros directivos dependentes da Presidencia da Xunta de Galicia, entre os que figura a Secretaría Xeral para as Relacións cos Medios Informativos. En consecuencia, procede o establecemento da estructura orgánica e funcional da devandita secretaría xeral, atendendo ós principios de economía e eficacia.
Na súa virtude, por proposta do conselleiro da Presidencia, Relacións Institucionais e Administración Pública, logo de informe das consellerías da Presidencia, Relacións Institucionais e Administración Pública, e de Economía e Facenda, no uso das atribucións conferidas pola Lei 1/1983, do 22 de febreiro e logo de deliberación do Consello da Xunta de Galicia na súa reunión do día un de febreiro de dous mil dous,
DISPOÑO:
Artigo 1º
1. A Secretaría Xeral para as Relacións cos Medios Informativos é o centro encargado de executa-la política xeral da Xunta de Galicia en materia das relacións institucionais cos medios informativos e da publicidade e imaxe institucional da Xunta de Galicia.
2. A Secretaría Xeral para as Relacións cos Medios Informativos dependerá funcionalmente da Presidencia da Xunta de Galicia e organicamente da Consellería da Presidencia, Relacións Institucionais e Administración Pública.
Artigo 2º
Correspóndelle á Secretaría Xeral para as Relacións cos Medios Informativos o exercicio das seguintes funcións:
a) As competencias da Xunta de Galicia en materia de relación cos medios informativos, así como o exercicio das competencias ás que fan referencia os números 2º e 3º do artigo 34, no relativo á prensa, e número 31º do artigo 27, no que se refire á publicidade, ámbolos dous do Estatuto de autonomía de Galicia.
b) As relacións cos medios informativos e a dirección e coordinación dos gabinetes de comunicación da Xunta de Galicia e da súa Presidencia.
c) O deseño e a realización da publicidade institucional da Xunta de Galicia.
d) Deseñar e planifica-la política de imaxe e publicidade da Xunta de Galicia, dirixindo e coordinando tódalas actividades que neste sentido leven a cabo
en tódolos sectores e medios de comunicación, tanto convencionais como on-line, a Xunta de Galicia e as súas institucións.
e) A preparación da normativa referente ós medios informativos e á publicidade.
f) A tramitación de expedientes relativos a subvencións, bolsas e axudas ós medios de comunicación.
g) A realización de estudios e, se é o caso, a súa coordinación sobre materias relativas a tódolos sectores da información e medios de comunicación en xeral.
h) A execución do orzamento da Secretaría Xeral para as Relacións cos Medios Informativos.
Artigo 3º
A Secretaría Xeral para as Relacións cos Medios Informativos, para o exercicio das súas funcións e competencias, contará coas seguintes unidades administrativas:
1. Subdirección Xeral de Coordinación Administrativa e Xestión Orzamentaria.
Correspóndenlle a esta subdirección xeral as seguintes funcións:
a) O apoio ó secretario xeral na xestión das competencias que ten asignadas.
b) A elaboración do anteproxecto de orzamento da Secretaría Xeral, a súa execución, o seu seguimento e a súa coordinación.
c) A contratación administrativa da Secretaría Xeral.
d) Seguimento e control orzamentario dos gastos xerais da Xunta de Galicia e os organismos públicos dependentes dela en acordos e convenios de colaboración cos medios informativos.
e) Cantos outros asuntos lle encomende a Secretaría Xeral no ámbito das súas competencias.
2. Gabinete de Comunicación.
O Gabinete de Comunicación proverase con persoal eventual. As súas funcións serán as seguintes:
a) A relación cos medios informativos en tódalas materias que afecten á Presidencia da Xunta de Galicia e ás institucións dependentes dela.
b) A coordinación da comunicación interdepartamental da Xunta de Galicia.
3. Gabinete de Análise e Avaliación.
O Gabinete de Análise e Avaliación proverase con persoal eventual. As súas funcións serán as seguintes:
a) Estudio, análise e avaliación, tanto do mercado da comunicación como da súa reciclaxe, e os propios contidos dos medios de comunicación en xeral.
b) Deseñar e planifica-la política de imaxe corporativa e publicidade da Xunta de Galicia, dirixindo e coordinando tódalas campañas institucionais.
4. Club Internacional de Prensa.
O Club Internacional de Prensa proverase con persoal eventual. As súas funcións serán as seguintes:
a) Promove-la formación e a reciclaxe do persoal dos medios de comunicación, tanto públicos como
privados, mediante cursos, conferencias, mesas redondas e publicacións.
b) Facilita-lo contacto de tódalas empresas e institucións que o soliciten cos medios de comunicación, mediante a convocatoria de roldas de prensa, tertulias, comparecencias e presentación de iniciativas.
Disposicións derradeiras
Primeira.-Facúltase o conselleiro da Presidencia, Relacións Institucionais e Administración Pública para dicta-las normas complementarias para o desenvolvemento deste decreto.
Segunda.-Este decreto entrará en vigor o día seguinte ó da súa publicación no Diario Oficial de Galicia.
Santiago de Compostela, un de febreiro de dous mil dous.
Manuel Fraga Iribarne
Presidente
Jaime Pita Varela
Conselleiro da Presidencia, Relacións
Institucionais e Administración Pública